text: सदरलैंड ने एसईएन रेडियो से कहा, 'मेरी निजी राय है कि मेजबान देश को मैचों का कार्यक्रम तय करने का अधिकार होना चाहिए और वह जिस समय चाहे तब इन मैचों की शुरुआत कर सकता है।' इस संबंध में जब पीटीआई ने बीसीसीआई सीओए प्रमुख राय से संपर्क किया तो उन्होंने कहा, 'मुझे नहीं लगता कि बीसीसीआई का रवैया बदलेगा क्योंकि हम पहले ही तय कर चुके हैं कि दिन-रात्रि (गुलाबी गेंद) मैच प्रथम श्रेणी स्तर पर होते रहेंगे। दलीप ट्रॉफी फिर से दूधिया रोशनी में खेली जाएगी।' राय ने हालांकि कहा कि भारत के मना करने को यह नहीं माना जाना चाहिए दोनों बोर्ड इसको लेकर टकराव की स्थिति में हैं। उन्होंने कहा, 'मैं इसे टकराव का कारण नहीं मानता। खेल की परिस्थितियों पर दोनों बोर्ड को मिलकर फैसला करना होता है। जो भी होगा उस पर आपसी सहमति होगी। लेकिन मैं फिर से साफ कर दूं कि भारत गुलाबी गेंद वाले टेस्ट मैच में नहीं खेलेगा।'